ავგუსტა საქსენ-გოთელი

ავგუსტა საქსენ-გოთელი (გერმ. Augusta von Sachsen-Gotha, ინგლ. Augusta of Saxe-Gotha; დ. 30 ნოემბერი, 1719, გოთა, გერმანია — გ. 8 თებერვალი, 1772, ლონდონი, დიდი ბრიტანეთი) — საქსენ-გოთა-ალტენბურგის დინასტიის წარმომადგენელი და პრინცესა. უელსის პრინცესა 1736-1751 წლებში როგორც პრინც ფრედერიკის მეუღლე. დიდი ბრიტანეთის მეფე ჯორჯ III-ისა და დანია-ნორვეგიის დედოფალ კაროლინა მატილდა ბრიტანელის დედა. ავგუსტა დაიბადა 1719 წლის 30 ნოემბერს გოთაში. იგი იყო საქსენ-გოთა-ალტენბურგის ჰერცოგ ფრიდრიხ II-ისა და მისი მეუღლის, პრინცესა მაგდალენა ავგუსტა ანჰალტ-ცერბსტელის რიგით მეთხუთმეტე შვილი. 1735 წელს იგი დედასთან ერთად ეწვია ბრაუნშვაიგ-ლიუნებურგს, სადაც იმ დროს დიდი ბრიტანეთის მეფე ჯორჯ II იყო ჩასული. ჰერცოგინია და მეფე მალევე დაახლოვდნენ და გადაწყვიტეს ორმაგი დინასტიური ქორწინებით გაემყარებინათ კავშირი. ამის გამო 1736 წელს, 16 წლის ავგუსტა გააგზავნეს ინგლისში, რა დროსაც მან უკვე კარგად იცოდა ინგლისურად საუბარი. აქ იგი ამავე წლი 17 აპრილს, წმინდა ჯეიმზის სახელობის სასახლის სამლოცველოში ავგუსტა ცოლად გაჰყვა ჯორჯ II-ის უფროს ვაჟს, უელსის პრინც ფრედერიკს. ავგუსტა მალევე მიხვდა, რომ მისი ქმარი თავის მშობლებთან გამუდმებით კონფლიქტში იყო, რამაც მისი მეფე-დედოფალთან ურთიერთობა უხერხული გახადა. 1737 წელს, როდესაც იგი პირველად დაორსულდა, ფრედერიკმა ავგუსტა ჰემპტონის სასახლეში გადაიყვანა, რათა სასახლეში მისთვის არ ევნოთ. ამავე წლის 31 ივლისს მან პირველი ბავშვი გააჩინა, რომელსაც მისსავე პატივსაცემად ავგუსტა დაარქვეს, რასაც ისიც დაერთო, რომ უელსის პრინცმა და პრინცესამ მეფე ბავშვის ნათლობაში არ მიიწვიეს, რამაც ჯორჯ II განარისხა, რაც საბოლოოდ იმით დამთავრდა, რომ მან ფრედერიკი და ავგუსტა სამეფო კარიდან გააძევა. მიუხედავად იმისა, რომ მეფესთან კონფლიქტი არ სურდა, ავგუსტა ყოველთვის ემორჩილებოდა მეუღლის ნებას. სამეფო კარიდან გაძევებული წყვილი კიუს სასახლეში გადავიდნენ. სწორედ პრინცესა ავგუსტას სახელს მიეწერება კიუს სასახლის საოცარი ბაღების გაშენება, რომელსაც თავისი ცხოვრების რამდენიმე წელი შეალია. შესაძლოა ითქვას, რომ მან მთელ მსოფლიოში ერთ-ერთი ყველაზე დიდი ბოტანიკური ბაღი. ასევე დღემდე არსებობს 1761 წელს მის მიერ აშენებული ჩინური სტილის ფანჩატური. 1751 წლის 31 მარტს მისი ქმარი, პრინცი ფრედერიკი გარდაიცვალა, რითაც ავგუსტას უფროსი ვაჟი, პრინცი ჯორჯი ტახტის ახალი მემკვიდრე, ანუ უელსის პრინცი გახდა. ამის შემდეგ ავგუსტას ხშირად უწევდა მამამთილთან ურთიერთობა. როგორც ცნობილია, იგი ჯორჯ II-ს თბილად არასოდეს ესაუბრებოდა, თუმცა მაინც არ დასტურდება, რომ ავგუსტას მასთან ცუდი ურთიერთობა ჰქონდა. 1760 წელს ჯორჯ II გარდაიცვალა და ტახტი ავგუსტას ვაჟმა, ჯორჯ III-მ დაიკავა, რითაც იგი დიდი ბრიტანეთის დედა-დედოფალი გახდა. ამის მიუხედავად, იგი კიდევ უფრო მეტად ჩამოშორდა სამეფო კარს. ავგუსტა საქსენ-გოთელი გარდაიცვალა 1772 წლის 8 თებერვალს მკერდის სიმსივნით ლონდონში, 52 წლის ასაკში. დაკრძალეს შვიდ დღეში, 1772 წლის 15 თებერვალს უესტმინსტერის სააბატოში, მეუღლის გვერდით. 30 ნოემბერი, 1719 - 17 აპრილი, 1736: მისი ჰერცოგული მოწყალე უდიდებულესობა პრინცესა ავგუსტა საქსენ-გოთა-ალტენბურგელი, ჰერცოგინია საქსონიაში; 17 აპრილი, 1736 - 31 მარტი, 1751: მისი სამეფო უდიდებულესობა უელსის პრინცესა; 31 მარტი, 1751 - 8 თებერვალი, 1772: მისი სამეფო უმაღლესობა ქვრივი უელსის პრინცესა; Williamson, David (1986). Debrett's Kings and Queens of Britain. Salem House. p. 157. ISBN 978-0-88162-213-3. Finch, Barbara Clay: Lives of the princesses of Wales. Part II Van der Kiste, John (1997) George II and Queen Caroline. Stroud, Gloucestershire: Sutton Publishing. ISBN 0-7509-1321-5. p 154 Fitzgerald, Percy: The Good Queen Charlotte (1899) August Fjelstrup: Damerne ved Karoline Mathildes Hof, 1909. Royal Botanic Gardens, Kew. Augusta, Princess of Wales Archived 20 February 2014 at the Wayback Machine. Retrieved 6 October 2005. Maclagan, Michael; Louda, Jiří (1999), Lines of Succession: Heraldry of the Royal Families of Europe, London: Little, Brown & Co, p. 30, ISBN 1-85605-469-1 Wilkins, William Henry (1904). A Queen of Tears: Caroline Matilda, Queen of Denmark and Norway and Princess of Great Britain and Ireland (Complete). Library of Alexandria. pp. 16–17. ISBN 978-1-4656-0740-9. Thorell, Margaret Murray (2014). Sunbury. Arcadia Publishing. p. 22. ISBN 978-1-4671-2071-5.